ประเทศซิมบับเว

20°S 30°E﻿ / ﻿20°S 30°E﻿ / -20; 30
| สาธารณรัฐซิมบับเว Nyika yeZimbabwe (โชนา) Dziko la Zimbabwe (เชวา) Lefatshe la Zimbabwe (สวานา) Riphabliki ra Zimbabwe (ซองกา) Riphabuḽiki ya Zimbabwe (เวนดา) IRiphabhlikhi yaseZimbabwe (กอซา) Rephabliki ea Zimbabwe (โซโท) Nyika yeZimbabwe (อึงเดา) |
| --- | --- |
   ธงชาติ    ตราแผ่นดิน  
คำขวัญ: "เอกภาพ อิสรภาพ การงาน"
เพลงชาติ: "ขอพระเจ้าคุ้มครองแผ่นดินซิมบับเว"   
ที่ตั้งของ ประเทศซิมบับเว  (เขียวเข้ม)
เมืองหลวง และเมืองใหญ่สุด: ฮาราเร 17°49′45″S 31°03′08″E﻿ / ﻿17.82917°S 31.05222°E﻿ / -17.82917; 31.05222
ภาษาราชการ: 16 ภาษา: เชวา เซนา อังกฤษ กาลังกา กอยซาน นัมเบีย อึงเดา อึงเดเบเล ซองกา โชนา โซโท ตองงา สวานา เวนดา กอซา ภาษามือซิมบับเว
กลุ่มชาติพันธุ์  (สำมะโนประชากร 2022): 99.6% แอฟริกัน 0.2% ผิวขาว 0.1% ผิวสี 0.1% อื่น ๆ
ศาสนา  (2017):  84.1% คริสต์ 69.2% โปรเตสแตนต์  14.9% คริสต์นิกายอื่น  10.2% ไม่นับถือศาสนา 4.5% ความเชื่อพื้นบ้าน 1.2% อื่น ๆ
เดมะนิม: ชาวซิมบับเว ชาวซิมโบ (ภาษาพูด)
การปกครอง: รัฐเดี่ยว สาธารณรัฐระบบประธานาธิบดี

• ประธานาธิบดี : เอ็มเมอร์สัน อึมนังกากวา
• รองประธานาธิบดีอันดับหนึ่ง : คอนสแตนติโน ชีเวงกา
• รองประธานาธิบดีอันดับสอง : เกมโบ โมฮาดี
 
สภานิติบัญญัติ: รัฐสภา
• สภาสูง: วุฒิสภา
• สภาล่าง: สภาผู้แทนราษฎร
เอกราชจากสหราชอาณาจักร

• ประกาศเอกราช : 11 พฤศจิกายน 1965
• สาธารณรัฐ : 2 มีนาคม 1970
• ซิมบับเวโรดีเชีย : 1 มิถุนายน 1979
• การรับรองเอกราช : 18 เมษายน 1980
• รัฐธรรมนูญปัจจุบัน : 15 พฤษภาคม 2013
 
พื้นที่
• รวม: 390,757 ตารางกิโลเมตร (150,872 ตารางไมล์) (อันดับที่ 60)
• แหล่งน้ำ (%): 1
ประชากร
• มกราคม 2024 ประมาณ: 16,868,409 (อันดับที่ 73)
• สำมะโนประชากร 2022: 15,178,957
• ความหนาแน่น: 39 ต่อตารางกิโลเมตร (101.0 ต่อตารางไมล์)
จีดีพี (อำนาจซื้อ) : 2023 (ประมาณ)
• รวม:  $44.448 พันล้าน (อันดับที่ 131)
• ต่อหัว:  $2,749 (อันดับที่ 175)
จีดีพี (ราคาตลาด) : 2023 (ประมาณ)
• รวม:  $32.424 พันล้าน (อันดับที่ 153)
• ต่อหัว:  $2,005 (อันดับที่ 149)
จีนี (2019):  50.3 สูง
เอชดีไอ (2022):  0.550 ปานกลาง · อันดับที่ 159
สกุลเงิน: ZiG ดอลลาร์สหรัฐ ($) (USD) แรนด์แอฟริกาใต้; สกุลอื่น ๆ
เขตเวลา: UTC+2 (CAT)
รูปแบบวันที่: วว/ดด/ปปปป
ขับรถด้าน: ซ้ายมือ
รหัสโทรศัพท์: +263
โดเมนบนสุด: .zw
ซิมบับเว (อังกฤษ: Zimbabwe) มีชื่ออย่างเป็นทางการว่า สาธารณรัฐซิมบับเว (อังกฤษ: Republic of Zimbabwe) เป็นประเทศที่ไม่มีทางออกสู่ทะเลในแอฟริกาตะวันออกเฉียงใต้ ตั้งอยู่ระหว่างแม่น้ำแซมบีซีและแม่น้ำลิมโปโป มีพรมแดนติดกับประเทศแอฟริกาใต้ทางทิศใต้ ติดกับประเทศบอตสวานาทางทิศตะวันตกเฉียงใต้ ติดกับประเทศแซมเบียทางทิศเหนือ และติดกับประเทศโมซัมบิกทางทิศตะวันออก เมืองหลวงและเมืองใหญ่สุดของประเทศ คือ กรุงฮาราเร และเมืองใหญ่อันดับสอง คือ บูลาวาโย
ประเทศมีประชากรราว 16.6 ล้านคน ตามการสํารวจสํามะโนประชากร ค.ศ. 2024 โดยมีชาติพันธุ์กลุ่มใหญ่สุด คือ ชาวโชนา คิดเป็นร้อยละ 80 ของประชากรทั้งหมด ตามมาด้วยชาวนอร์เทิร์นอึงเดเบเลและกลุ่มชาติพันธุ์ขนาดเล็กอื่น ๆ ซิมบับเวมีภาษาราชการทั้งหมด 16 ภาษา โดยภาษาอังกฤษ ภาษาโชนา และภาษานอร์เทิร์นอึงเดเบเลเป็นภาษาทั่วไปที่ประชากรส่วนใหญ่ใช้กันมากที่สุด ซิมบับเวเป็นสมาชิกสหประชาชาติ สมาคมพัฒนาแอฟริกาใต้ สหภาพแอฟริกา และตลาดทั่วไปสําหรับแอฟริกาตะวันออกและใต้
ประวัติศาสตร์ซิมบับเวเริ่มต้นตั้งแต่คริสต์ศตวรรษที่ 9 ในช่วงปลายยุคเหล็ก เมื่อชาวบันตู (ซึ่งเป็นบรรพบุรุษของชาวโชนา) ได้สร้างนครรัฐเกรตซิมบับเว ซึ่งเป็นนครรัฐที่ต่อมาจะกลายเป็นหนึ่งในศูนย์กลางการค้าที่สำคัญของแอฟริกาในคริสต์ศตวรรษที่ 11 แต่ถูกทิ้งร้างไปในช่วงกลางคริสต์ศตวรรษที่ 15 จากนั้นมีการสถาปนาอาณาจักรซิมบับเว ตามมาด้วยจักรวรรดิรอซวีและอาณาจักรมูตาปา ต่อมาบริษัทแอฟริกาใต้ของบริเตนของเซซิล โรดส์ ได้กำหนดเขตแดนของภูมิภาคโรดีเชียใน ค.ศ. 1890 เมื่อกองกำลังของบริษัทเข้าพิชิตมาโชนาแลนด์ และต่อมาได้ยึดครองมาตาเบเลเลนด์ใน ค.ศ. 1893 หลังจากสงครามมาตาเบเลครั้งที่หนึ่ง การปกครองของบริษัทสิ้นสุดลงใน ค.ศ. 1923 เมื่อมีการก่อตั้งอาณานิคมปกครองตนเองเซาเทิร์นโรดีเชีย จากนั้นใน ค.ศ. 1965 รัฐบาลชนกลุ่มน้อยผิวขาวได้ประกาศเอกราชฝ่ายเดียวเป็นประเทศโรดีเชีย รัฐต้องเผชิญกับการถูกโดดเดี่ยวจากนานาประเทศ กอปรกับสงครามกองโจรของกองกำลังชาตินิยมชนผิวดำที่กินเวลาตลอด 15 ปี ซึ่งเหตุการณ์นี้จบลงด้วยความตกลงสันติภาพที่สร้างรัฐอธิปไตยโดยนิตินัยในชื่อ "ซิมบับเว" ในเดือนเมษายน ค.ศ. 1980
รอเบิร์ต มูกาบี ดำรงตำแหน่งนายกรัฐมนตรีซิมบับเวใน ค.ศ. 1980 หลังพรรคสหภาพแห่งชาติแอฟริกาแห่งซิมบับเว (แนวร่วมรักชาติ) ชนะการเลือกตั้งทั่วไป ส่งผลให้การปกครองโดยชนกลุ่มน้อยผิวขาวเป็นอันยุติและพรรคแนวร่วมรักชาติก็คงเป็นพรรคที่ปกครองประเทศตั้งแต่บัดนั้น เขาดำรงตำแหน่งประธานาธิบดีซิมบับเวตั้งแต่ ค.ศ. 1987 หลังจากที่เปลี่ยนระบบรัฐสภาของประเทศให้กลายเป็นระบบประธานาธิบดี จนกระทั่งเขาลาออกใน ค.ศ. 2017 ภายใต้ระบอบอำนาจนิยมของมูกาบี อำนาจความมั่นคงของรัฐมีอิทธิพลเหนือประเทศ และมีส่วนรับผิดชอบต่อการละเมิดสิทธิมนุษยชนอย่างกว้างขวาง ตั้งแต่ ค.ศ. 1997 ถึง ค.ศ. 2008 เศรษฐกิจของประเทศประสบกับการถดถอยอย่างต่อเนื่อง (และในช่วงหลังเกิดภาวะเงินเฟ้อรุนแรง) แม้ว่าในเวลาต่อมาเศรษฐกิจจะเติบโตอย่างรวดเร็วหลังจากที่อนุญาตให้ใช้สกุลเงินอื่นนอกเหนือจากดอลลาร์ซิมบับเว ในปี 2017 ท่ามกลางการประท้วงต่อต้านรัฐบาลที่ยาวนานกว่า 1 ปี และเศรษฐกิจที่ตกต่ำอย่างรวดเร็ว การรัฐประหารได้นำไปสู่การลาออกของมูกาบี ตั้งแต่นั้นมา เอ็มเมอร์สัน อึมนังกากวา ได้ดำรงตำแหน่งประธานาธิบดีซิมบับเว